钦定古今图书集成/理学汇编/文学典/第184卷 > 《书鲜于子骏楚词后》前人
## 钦定古今图书集成/理学汇编/文学典/第184卷 > 《书鲜于子骏楚词后》前人

鲜于子骏作《楚辞九诵》以示轼，轼读之，茫然而思，喟
然而叹曰：“嗟乎！此声之不作也久矣，虽欲作之，而听
者谁乎？譬之于乐，变乱之极而至于今，凡世俗之所
用，皆彝声、彝器也，求所谓郑、卫者且不可得，而况于
雅音乎？学者方欲陈六代之物，弦、匏三百五篇，黎然
如戛釜灶，撞瓮盎，未有不坐睡窃笑者也。好之而欲
学者无其师，知之而欲传者无其徒”，可不悲哉！今子
骏独行吟坐思，寤寐于千载之上，追屈原、宋玉及其
人于冥寞，续《微学》之将坠，可谓至矣。而览者不知其
贵，盖亦无足怪者。彼必尝从事于此，而后知其难且
工，其不学者以为苟然而已。元丰元年四月九日，赵
郡苏轼书。